***** ΑΠΟΦΑΣΗ ΤΗΣ ΕΠΙΤΡΟΠΗΣ της 18ης Δεκεμβρίου 1987 για την τροποποίηση της απόφασης 86/78/ΕΟΚ σχετικά με την έγκριση του προγράμματος στον τομέα της αλιείας για την περίοδο 1985-1990, που υποβλήθηκε από τις Κάτω Χώρες σύμφωνα με τον κανονισμό (ΕΟΚ) αριθ. 355/77 του Συμβουλίου (Το κείμενο στην ολλανδική γλώσσα είναι το μόνο αυθεντικό) (88/19/ΕΟΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Οικονομικής Κοινότητας, τον κανονισμό (ΕΟΚ) αριθ. 355/77 του Συμβουλίου της 15ης Φεβρουαρίου 1977 για κοινή δράση σχετικά με τη βελτίωση των όρων μεταποίησης και εμπορίας των γεωργικών προϊόντων (1), όπως τροποποιήθηκε τελευταία από τον κανονισμό (ΕΟΚ) αριθ. 560/87 του Συμβουλίου (2), και ιδίως το άρθρο 5, Εκτιμώντας: ότι η κυβέρνηση των Κάτω Χωρών ανακοίνωσε, στις 24 Απριλίου 1985, πρόγραμμα για τον τομέα της αλιείας στις Κάτω Χώρες και ότι στη συνέχεια ανακοίνωσε, στις 14 Οκτωβρίου 1985, συμπληρωματικά ενημερωτικά στοιχεία επί του προγράμματος αυτού· ότι το εν λόγω πρόγραμμα αποβλέπει στην προώθηση της ανάπτυξης, του εκσυγχρονισμού και της ανανέωσης του εξοπλισμού μεταποίησης και εμπορίας της ρέγγας και άλλων προϊόντων αλιείας, αυξάνοντας την προστιθέμενη αξία με προηγμένες τεχνολογίες παραγωγής· ότι προβλέπει επενδύσεις στον τομέα των οστρακοδέρμων και μαλακίων που αποσκοπούν στη βελτίωση της ποιότητας των τελικών προϊόντων· ότι αποτελεί έτσι πρόγραμμα με την έννοια του άρθρου 2 του κανονισμού (ΕΟΚ) αριθ. 355/77· ότι η έγκριση με την απόφαση 86/78/ΕΟΚ της Επιτροπής (3) αφορούσε μόνο το τμήμα του προγράμματος σχετικά με τις επενδύσεις των ετών 1985 και 1986· ότι η διάρκεια του υποβληθέντος προγράμματος καλύπτει την περίοδο από 1985 έως 1990· ότι το πρόγραμμα μεταποίησης και εμπορίας των προϊόντων της αλιείας πρέπει να λάβει υπόψη τα αποτελέσματα της αναδιάρθρωσης, του εκσυγχρονισμού και της ανάπτυξης του τομέα της αλιείας και του τομέα της υδατοκαλλιέργειας· ότι η κυβέρνηση των Κάτω Χωρών ανακοίνωσε, στις 22 Απριλίου 1987, ενημερωμένο πρόγραμμα που λαμβάνει υπόψη την εξέλιξη που σημειώθηκε στη διάρκεια των ετών 1985 και 1986, καθώς και τη διαρθρωτική πολιτική στον τομέα της αλιείας και τον τομέα της υδατοκαλλιέργειας· ότι φαίνεται τώρα σκόπιμο να εγκριθεί το πρόγραμμα για την περίοδο από την 1η Ιανουαρίου 1987 έως τις 31 Δεκεμβρίου 1990· ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Επιτροπής Γεωργικών Διαρθρώσεων και με τη γνώμη της Μόνιμης Επιτροπής των Διαρθρώσεων της Αλιείας, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 1. Στο άρθρο 1 της απόφασης 86/78/ΕΟΚ της Επιτροπής διαγράφεται η δεύτερη φράση. 2. Στο παράρτημα ΙΙ της απόφασης 86/78/ΕΟΚ της Επιτροπής στην παράγραφο 1 διαγράφεται το τρίτο εδάφιο. Άρθρο 2 Η παρούσα απόφαση απευθύνεται στο Βασίλειο των Κάτω Χωρών. Βρυξέλλες, 18 Δεκεμβρίου 1987.

[Source: multi_eurlex | Tokens: 2544]